አብዛኞቹ የኮሮና ቫይረስ የተገኘባቸው ሰዎች በልደታና በአዲስ ከተማ ክፍለ ከተሞች እንደሚገኙ ኢንስቲትዩቱ አስታወቀ
አዲስ አበባ፦በአዲስ አበባ የኮሮና ቫይረስ ተጠቂ ሰዎች በብዛት የሚገኙት በልደታና በአዲስ ከተማ ክፍለ ከተሞች መሆኑን የኢትዮጵያ ኅብረተሰብ ጤና ኢንስቲትዩት ገለጸ። 
የኢንስቲትዩቲ ዋና ዳይሬክተር ዶክተር ኤባ አባተ እንደተናገሩት፤ በኢትዮጵያ በቫይረሱ ከተያዙት 365 ሰዎች መካከል 63 በመቶ ወይም 228 ሰዎች የአዲስ አበባ ነዋሪዎች ናቸው።
ቫይረሱ ሙሉ በሙሉ በሚባል ደረጃ በሁሉም ክፍለ ከተሞች እንደሚገኝ ገልጸው፤ የቫይረሱ ስርጭት በአንዳንድ ክፍለ ከተሞች ከፍተኛ መሆኑን ጠቁመዋል።
በዚህም በከተማዋ በቫይረሱ ከተያዙት 228 ሰዎች መካከል 40 በመቶ የሚሆኑት በልደታ ክፍለ ከተማ ይገኛሉ ብለዋል። 
በሁለተኛ ደረጃም አዲስ ከተማ ክፍለ ከተማም ከፍተኛ የተጠቂዎች ቁጥር እንዳለ ዶክተር ኤባ ገልጸዋል። 
በአጠቃላይ በቫይረሱ ከተያዙት ሰዎች 56 ሰዎች ወይም 16 በመቶ የሚሆኑት የጉዞ ታሪክ የሌላቸውና በቫይረሱ ከተያዙ ሰዎች ጋር ንክኪ እንደሌላቸው ተናግረዋል። 
ከእነዚህም 48 በመቶ የሚሆኑት በከተማዋ እንደሚገኙና ከዚህም 93 በመቶው በልደታና በአዲስ ከተማ ክፍለ ከተሞች እንደሚኖሩ ዋና ዳይሬክተሩ አስረድተዋል። 
ለአብነት በልደታ በተደረገው በአንደ አዛውንት በተገኘው ቫይረስ ሌሎች ተጨማሪ 32 ሰዎች በቫይረሱ መጠቃታቸውን አስረድተዋል። 
በሌላ በኩል በዚሁ ልደታ ክፍለ ከተማ በአንድ ጊዜያዊ ማረሚያ ቤት ታራሚዎችና ሌሎች አገልግሎት የሚሰጡ ሰዎችን ጨምሮ በድምሩ 66 ሰዎች በቫይረሱ እንደተያዙ ተረጋግጧል ብለዋል።አዲስ ዘመን ግንቦት 13/2012 በጋዜጣው ሪፖርተር